
శ్రీకాకుళం జిల్లాలో పలాస, వజ్రకొత్తూరు, మందస, సోంపేట, కంచిలి, కవిటి, ఇచ్ఛాపురం మండలాల వరకు విస్తరించిన జీడి, కొబ్బరి తోటలతో కూడి సముద్ర తీర ప్రాంతమైన ఉద్దానం సమస్యల సుడిగుండంలో కొట్టుమిట్టాడుతోంది. కొబ్బరి, జీడి రైతాంగం తమ పంటలకు సరైన గిట్టుబాటు ధరలు లేక తీవ్రంగా నష్టపోతున్నారు. శ్రీకాకుళంలో సుమారు 2 లక్షల ఎకరాల్లో జీడి మామిడి పంటలు సాగుచేస్తున్న సన్న చిన్నకారు రైతులు దళారులు (షావుకారులు) నిర్ణయించిన ధరకే తెగనమ్ముకోవలసిన దుస్థితిలో ఉన్నారు. దానికితోడు తుఫాన్ల మూలంగా జీడి, కొబ్బరి రైతాంగానికి వెయ్యి కోట్ల రూపాయల నష్టం వాటిల్లింది. వీరి గురించి ఏ ప్రభుత్వాలు పట్టించుకోవడం లేదు. ప్రభుత్వమే కొబ్బరి, జీడి కొనుగోలు కేంద్రాలను ఏర్పాటు చేసి, గిట్టుబాటు ధరకే తీసుకొని ఉంటే రైతులు కోలుకునే వారు. కొబ్బరి ఆధారిత పరిశ్రమలను ఏర్పాటు చేసి ఉంటే ప్రజలకు ఉపాధి అవకాశాలు లభించి ఉండేవి.జిల్లాలో 70 వేల కుటుంబాలు ప్రత్యక్షంగాను, మరో 30 వేల మంది పరోక్షంగానూ మత్స్య సంపదపై ఆధారపడి జీవిస్తున్నారు. రూ.800 కోట్లు వార్షికాదాయం ఉన్న మత్స్య వ్యాపారాన్ని ప్రభుత్వం సవ్యంగా పట్టించుకొని ఉంటే, మత్స్యకారుల జీవితాలు మెరుగుపడి ఉండేవి. ప్రతి ఏడాది నాలుగు నెలలు మాత్రమే పని ఉండడంతో అధిక సంఖ్యలో మత్స్యకారులు ఇతర ప్రాంతాలకు, రాష్ట్రాలకు వలసపోతున్నారు. ప్రభుత్వం జెట్టీలు, హార్బర్లు, మరపడవల పంపిణీ, వేట కొరకు డీజిల్ సబ్సిడీ పెంపు వగైరా సంక్షేమ కార్యక్రమాల ద్వారా మత్య్సకారులను ఆదుకోవాలి. దానికితోడు ఉద్దానంలో కిడ్నీ వ్యాధి 2015లో 4,500 మందిని బలితీసుకుందని ప్రభుత్వ గణాంకాలే చెబుతున్నాయి. దశాబ్దకాలంగా సుమారు 34వేల మంది కిడ్నీ వ్యాధుల బారిన పడ్డారు. వారిలో 10వేల మంది ఆ వ్యాధి కారణంగా మరణించారు. ఉద్దానంలోని పలు సమస్యలపై ఆంధ్రప్రదేశ్ రైతు కూలి సంఘం ఆగస్టు 20న ఉదయం 10 గంటలకు శ్రీకాకుళం జిల్లా ఉద్దానంలోని బొడ్డపాడులో కొబ్బరి, జీడి రైతాంగంతో పాటు మత్స్యకారుల సమస్యలు, కిడ్నీ వ్యాధి తీవ్రతపై సదస్సు నిర్వహిస్తోంది. ఈ సదస్సులో డి. వెంకట్రావు, ఎ. రాష్ట్రపతి, నంబి నర్సింహయ్య, కర్నాకుల వీరాంజనేయులు, విమలక్క, మంతిన త్రినాధ్, అనురాధ, నరేష్, అడ్డి మాష్టారు, దాసరి శ్రీరాములు, కె. ఈశ్వర్రావు, కె.రాజేష్ తదితరులు పాల్గొంటారు.- ఆంధ్రప్రదేశ్ రైతు-కూలీ సంఘం, శ్రీకాకుళం జిల్లా కమిటీ

srikaakulam jillaalo palasa, vajrakotturu, mandasa, sompeta, kanchili, kaviti, ichchapuram mandalaala varaku vistarinchina jeedi, kobbari thotalatho kuudi samudra teera praantamaina uddaanam samasyala sudigundamlo kottumittadutondi. kobbari, jeedi raitangam tama pantalaku saraina gittubaatu dharalu leka teevramgaa nashtapotunnaru. srikaakulamlo sumaru 2 lakshala ekaraallo jeedi mamidi pantalu saaguchestunna sanna chinnakaaru raitulu dalaarulu (shaavukaarulu) nirnayinchina dharake teganammukovalasina dusthitilo unnaaru. daanikitodu tufanla moolamgaa jeedi, kobbari raitaamgaaniki veyyi kotla roopaayala nashtam vaatillindi. veeri gurinchi e prabhutvaalu pattinchukovadam ledu. prabhutvame kobbari, jeedi konugolu kendraalanu erpaatu chesi, gittubaatu dharake teesukoni unte raitulu kolukune vaaru. kobbari aadhaarita parisramalanu erpaatu chesi unte prajalaku upaadhi avakaasaalu labhinchi undevi.jillaalo 70 vela kutumbaalu pratyakshamgaanu, maro 30 vela mandi parokshamgaanuu matsya sampadapai aadhaarapadi jeevistunnaaru. roo.800 kotlu vaarshikaadaayam unna matsya vyaapaaraanni prabhutvam savyamgaa pattinchukoni unte, matsyakaarula jeevitaalu merugupadi undevi. prati edaadi naalugu nelalu matrame pani undadamtho adhika sankhyalo matsyakaarulu itara praantaalaku, rashtralaku valasapotunnaru. prabhutvam jettilu, haarbarlu, marapadavala pampinee, veta koraku deasil subsidy pempu vagaira sankshema kaaryakramaala dwara matyasakaarulanu aadukovaali. daanikitodu uddaanamlo kidni vyaadhi 2015loo 4,500 mandini baliteesukundani prabhutva ganankale chebutunnaayi. dasaabdakaalamgaa sumaru 34vela mandi kidni vyaadhula baarina paddaaru. vaarilo 10vela mandi aa vyaadhi kaaranamgaa maraninchaaru. uddaanamlooni palu samasyalapai andhrapradesh raitu kuuli sangham aagastu 20na udayam 10 gantalaku srikaakulam jilla uddaanamlooni boddapadulo kobbari, jeedi raitaangamtho paatu matsyakaarula samasyalu, kidni vyaadhi teevratapai sadassu nirvahistondi. ee sadassulo di. venkatrao, e. rashtrapati, nambi narsimhayya, karnakula veeraanjaneyulu, vimalakka, mantina trinadh, anuraadha, naresh, addi mashtaru, dasari sriraamulu, ke. eshwarrao, ke.rajesh taditarulu palgontaru.- andhrapradesh raitu-kooli sangham, srikaakulam jilla commity